Jordskjelvet i Italia: Her blir kvinnen (80) reddet fra ruinene
I en dramatisk video fra nyhetsbyrået AP ser man redningsmannskaper forsøke å trøste en eldre kvinne som ligger begravet i ruinene i landsbyen Capodacqua. Kvinnen, som er 80 år gammel, er i live, men blodig og forslått. Hun får beskjed om at brannvesenet er på vei for å rydde bort bygningsmassene over henne og at hun burde holde seg i ro. Hun gir samtidig uttrykk for at hun trenger å gå på toalettet. – Hør her, jeg vet at det ikke er pent å si, men hvis du må tisse er det bare å gjøre det, sier mannen til kvinnen. Ifølge AP ble kvinnen kort tid senere reddet ut av ruinene og fraktet til sykehus. I den samme leiligheten fant redningsmannskapene også 80-åringens datter (47). Datteren overlevde ikke jordskjelvet. Se videoen øverst i artikkelen!I landsbyen Amatrice er skadene enorme. Veggene på steinhusene i området er revet bort. Flere steder ser man rett inn i stuene til folk. Overalt ser man begravde biler og ødelagte hus. Et stort antall gravemaskiner brukes til å rydde bort bygningsrester. Hundrevis av mennesker har samlet seg i og rundt landsbyen. Mange venter på nyheter om sine kjære som er savnet, mens andre har møtt opp for å hjelpe til med redningsarbeidet - flere av dem er lokale innbyggere som selv overlevde jordskjelvet. Frivillige fortviler: – Halve byen er borteDen italienske avisen Corriere della Serra omtaler historien om en bestemor, kun omtalt med etternavnet Vitaliana, som var på besøk hos barn og barnebarn i landsbyen Pescara del Tronto. Da det voldsomme jordskjelvet rammet det lille stedet natt til onsdag, løp bestemoren inn til sine to barnebarn Leo (6) og Samuel (4), før hun dro dem med seg under en seng, idet taket i leiligheten kollapset over dem. Ifølge avisen brukte bestemoren sin egen kropp for å skjerme barna fra ruinene som havnet over dem. Da redningsmannskapene kom til stedet, klarte de å løfte nok steiner bort til at de kunne dra ut de to barnebarna og til slutt bestemoren. Alle de tre var lettere skadet, men i live. Hennes ektemann, kun omtalt som Vito, ble imidlertid funnet død i ruinene. Onsdag ettermiddag er minst 73 mennesker bekreftet omkommet etter jordskjelvet som rammet sentrale Italia, opplyser italienske myndigheter overfor nyhetsbyrået Reuters. Dødstallene er forventet å stige, et ukjent antall personer er savnet og et stort antall personer er fraktet til lokale sykehus. Avisen La Repubblica skriver at minst 153 personer er innlagt på sykehus, bare i Lazio-regionen.Corriere della Serra gjengir også flere tragiske opplysninger om det kaotiske redningsarbeidet etter katastrofen, spesielt i landsbyen Accumoli. Et sted fant redningsarbeiderne en familie på fire livløse, med unntak av en åtte måneder gammel baby som de klarte å redde ut fra ruinene. Babyen døde senere i ambulansen på vei til sykehuset. Bestemoren til barna gråt høylytt da en redningsarbeider bar babyen bort fra ruinene. Hun gir Gud skylden for katastrofen. – Han tok alle på en gang, sier den fortvilte kvinnen til nyhetsbyrået Reuters. Få minutter senere hentet mannskapene ut likene av en far og en sønn like ved. Ifølge avisen ble begge funnet livløse, mens de omfavnet hverandre.Den samme avisen omtaler også skjebnen til en familie på seks som ferierte i den hardt rammede byen Amatrice. To jenter, trolig mellom 12 og 14 år gamle, ble reddet ut av bygningen de befant seg i, men deres foreldre og besteforeldre ble funnet døde. Det opplyser naboen Giuseppina Campesi overfor Corriere della Serra. Det finnes også flere dramatiske historier om overlevende som risikerte livet i forsøket på unnslippe jordskjelvet. I Pescara del Tronto tok en mann med seg datteren, før de begge hoppet fra bygningen de befant seg i, da den begynte å riste under jordskjelvet. Begge overlevde og kom seg ut av landsbyen i god behold.
Samtidig som dødstallene etter jordskjelvet i Italia stiger, kommer også mirakuløse, rørende og tragiske historier fra redningsmannskapene og de overlevende.